Vážené dámy, vážení páni,
určite sa s mnohými z vás zhodnem na tom, že hrady patria medzi naše najvýznamnejšie pamiatky, sú akýmisi symbolmi Slovenska, často krát umiestnené v prekrásnom prostredí , sú dominantami slovenskej krajiny. Ale okrem hodnoty estetickej, majú pre nás aj hodnotu historickú, pretože boli svedkami mnohých historických udalostí a zasahovali do našich dejín. Slovensko je veľmocou v počte zrúcanín hradov a zámkov, ich obnova však zaostáva. 
Podľa dostupných údajov z odbornej literatúry na Slovensku existuje okolo 300 hradov, vo všetkých stupňoch zachovania, od známych a verejnosti prezentovaných (napr. Bratislavský hrad, Spišský hrad a pod.) až po hrádky, ktoré môžu byť identifikované výlučne na základe terénnych nerovností, spôsobených človekom. Z tohto počtu je približne 109 hradov chránených ako národné kultúrne pamiatky (z nich však 9 z dôvodu stavu zachovania len ako archeologické pamiatky). 26 hradov možno opísať ako funkčných, 74 hradov je zachovaných v stave zrúcaniny.
Obnova kultúrneho dedičstva Slovenskej republiky je prioritou rezortu kultúry, ktorej súčasťou je aj výskum, obnova a ochrana slovenských hradov.  Do rozpracovania PVV sa dostala v tejto súvislosti priamo úloha - podporovať prevod  vlastníctva hradných ruín zo štátu na obce a s ním súvisiace opatrenia. Našim zámerom je vytipovať najmä konkrétne najdôležitejšie objekty, ktoré sa stanú objektmi záujmu turistov. Jedným z takýchto projektov, o ktorom sme už informovali verejnosť, je aj sprístupnenie archeologického náleziska Košický hrad v rámci Európskeho hlavného mesta kultúry 2013 Košice.  V súčasnosti sa spracúva projektová dokumentácia na projekt obnovy archeologického náleziska. Bude to prvý viditeľný krok k našim zámerom.

Ministerstvo kultúry chce svoju pozornosť upriamiť  samozrejme aj na ďalšie stredoveké hradné pamiatky. V prvej etape je dôležité identifikovať vlastnícke pomery. Hlavným problémom sú neprehľadné, resp. neusporiadané vlastnícke vzťahy k hradom, ktoré znemožňujú občianskym združeniam na hradoch efektívne pôsobiť a zároveň znemožňujú obciam čerpať na obnovu hradov finančné zdroje z európskych fondov. 
V tejto súvislosti ministerstvo bude iniciovať rokovania s príslušnými rezortmi s cieľom dosiahnuť novelizáciu  zákona č. 172/2004 Z. z. o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok v znení neskorších predpisov, v ktorej budeme požadovať, aby sa tento zákon paušálne vzťahoval aj na prevod torzálnej architektúry vo vlastníctve štátu, najmä Lesov SR, š.p. Zámerom je dosiahnuť novelizáciu zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov, v ktorej budeme požadovať upravenie možnosti prevodu vlastníctva torzálnej architektúry ako prebytočného majetku štátu na obec.

Ministerstvo finančne podporuje geodetické zamerania hradov, spolu s ich predhradiami, ktoré sú predpokladom prevodu vlastníctva zo strany štátu a tiež aktualizuje kritériá výberu právnickej osoby, na ktorú bude prevedené vlastníctvo alebo správa hradu. Za najvhodnejší model pri obnovách hradov ministerstvo považuje spoluprácu obce občianskeho združenia, ktorá sa opakovane preukázala z odborného hľadiska i z hľadiska výšky finančných prostriedkov, poskytnutých z rôznych fondov ako optimálna.
Zámerom nášho rezortu v rámci OPISu je zamerať a zdigitalizovať  torzálnu hradnú architektúru všetkých hradov v SR. Ministerstvo iniciovalo zaradenie najdôležitejších hradných ruín do programu digitalizácie v rámci OPIS II. Cieľom je digitálne zaznamenať a následne spracovať v 3D torzálne architektúry, ktoré postupom času pôsobením poveternostných vplyvov degradujú. Pamiatkový úrad SR, spolu s externými odborníkmi spracoval zoznam hradov, ktoré by mali byť digitalizované (viac ako 80 hradov).
Dámy a páni, 
veľmi ma teší, že pamiatkový úrad v spolupráci s MK SR a Archeologickým ústavom SAV nadviazal na úspešnú minuloročnú konferenciu venovanú ranostredovekej sakrálnej architektúre a mapuje tak ďalšiu významnú časť našej architektúry, predovšetkým významné výskumy a obnovy hradov, ktoré sa v posledných rokoch uskutočnili. Týmto spôsobom sa celá odborná verejnosť u nás a čiastočne aj v zahraničí – pretože konferencia má aj tento medzinárodný rozmer, má možnosť oboznámiť s najnovšími  výsledkami pamiatkových výskumov, ktoré spresňujú a obohacujú naše doterajšie poznanie. 
Obnove hradov nebola v posledných rokov venovaná dostatočná pozornosť, či už z dôvodu nezáujmu, problémov majetkovoprávneho vyrovnania, alebo nedostatku potrebných finančných prostriedkov. Táto situácia sa postupne mení a ministerstvo kultúry bude hľadať aj iné zdroje, predovšetkým v spolupráci s cestovným ruchom a inými rezortmi, ako túto podporu navýšiť. Štrukturálne fondy, ktoré disponujú oveľa väčším objemom finančných prostriedkov, než na aký sme pri obnove hradov boli zvyknutí,  so sebou prinášajú aj isté riziko – ako v krátkom čase hrad obnoviť pri dodržaní náročných odborných kritérií. Ale to už je výzva pre vás, odborníkov, aby ste boli aj na tieto situácie dobre pripravení. 
V  tejto súvislosti mi dovoľte z tohto miesta sa poďakovať všetkým tým občianskym združeniam , ktoré vykonali a vykonávajú na hradoch tisícky hodín dobrovoľníckej práce a výraznou mierou sa tak zaslúžili o ich záchranu.  Mnohé z týchto občianskych združení vďaka trpezlivej neúnavnej práci pod vedením odborných lektorov dosiahli profesionálnu úroveň a môžu ísť v tejto oblasti vzorom. Dôvod týchto úspechov bude zrejme aj v citovom vzťahu k týmto pamiatkam, v prirodzenej fascinácii  človeka históriou, ale aj v schopnosti organizovať sa, vymieňať si navzájom skúsenosti, čítať a publikovať odbornú literatúru. A práve tu je aj miesto tejto konferencie, ktorá môže slúžiť ako akási platforma pre výmenu odborných informácií a aj vypovedanie celkového obrazu – kam záchrana hradov na Slovensku smeruje a s akými ťažkosťami zápasí.  
Dovoľte mi, ešte raz sa na záver poďakovať organizátorom tejto konferencie – Pamiatkovému úradu SR, Archeologickému ústavu SAV a všetkým tým, ktorý majú o túto významnú časť nášho kultúrneho dedičstva záujem. Prajem Vám úspešnú konferenciu!